תמונות מאומן ראש השנה מככבות בתערוכת צילומים של הצלם יוסי גולדשמידט במתחם התחנה האחרונה בירושלים.
במתחם התחנה האחרונה בירושלים נפתחה תערוכת "שטריימל" של הצלם יוסי גולדשמידט, התערוכה עוסקת בפן האומנותי של החרדיות, ברגעים הקסומים שמעבר לזמן, ברגשות התמימות והמלאות במשמעויות.
בין שלל התמונות אותן מציג הצלם יוסי גולדשמידט בתערוכה, ניתן לראות תמונות מרשימות שצולמו בערב ראש השנה באומן, אחת מהן צולמה בבנין פורסקה 6 בשעת 'תיקון הכללי העולמי' והשנייה צולמה גם היא בערב ראש השנה בקלויז המרכזי של חסידי ברסלב באומן, בתמונה נראה בחור שקוע בלימוד תורה.
יוסי גולדשמידט שהתחנך בתלמוד תורה במאה שערים, מספר כי חלק מתחביבו זה לחזור לשכונה ולתעד רגעים שיזכירו לו את נוף ילדותו: "בחרתי לתערוכה את השם "שטריימל" הכובע היהודי המיתולוגי מזנבות שועל שמסמל את היהודי הגלותי האירופאי ואת היהודים במאה שערים, ודווקא נושא "החרדים" רגיש לי ומחזיר אותי לשנות ילדותי…"
"אני מחובר לתורתו של רבי נחמן מברסלב ותלמידו רבי שלמה קרליבך שאהבו כל אדם והדגישו את הנקודות הטובות שיש בכל אחד ואחד ובכל דבר בבריאה. משם הגיעה ההשראה לצילום והחיבור בין העולמות והניגודים השונים, להתפעם מכל דבר בבריאה ומההוויה".
" 'שטריימל' הינה תערוכה ראשונה בסדרת תערוכות במגוון נושאים אותם אציג" סיים יוסי גולדשמידט.